Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 1163/09/5511	Žilina, 11.4.2012
EEČ : 2-43-144-2012

U Z N E S E N I E

Trestná vec:	obvinený XXXXX 
Zločin:	neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Žilina
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
V období od 01.12.2008 do 30.10.2009 ako konateľ spoločnosti XXXXX so sídlom XXXXX, XXXXX XXXXX, IČO XXXXX, ktorý je zamestnávateľom, riadne odovzdal Sociálnej poisťovni, pobočka XXXXX, XXXXX, XXXXX, vyplnené mesačné výkazy poistného a príspevkov na nemocenské poistenie, starobné poistenie, invalidné poistenie a poistenie v nezamestnanosti, poistné na úrazové poistenie, na garančné poistenie a na poistné do rezervného fondu (ďalej len poistné) za obdobie november 2008 až september 2009, ktoré bol povinný odviesť určenému príjemcovi - Sociálnej poisťovni, avšak splatné poistné vybrané na podklade zákona zadržal a neodviedol, hoci podľa znaleckého posudku č. 14/2011 mal v období november 2008, február 2009, máj 2009, jún 2009, júl 2009 a september 2009 dostatok finančných prostriedkov na účtoch v banke, čím svojím konaním neodviedol poistné vo väčšom rozsahu a za vyššie uvedené obdobie tak zavinil dlh na poistnom voči Sociálnej poisťovni vo výške 7.837,20 €
Právna veta:
lebo zanikla trestnosť činu
Odôvodnenie:
Vyšetrovateľ OR PZ OKP OEK Žilna uznesením sp. zn. ČVS:ORP-1450/OEK-ZA-2009 zo dňa 10.11.2011 podľa § 206 ods. 1 Tr. por. vzniesol obvinenie XXXXX pre zločin neodvedenia dane a poistného podľa § 277 ods. 1, ods. 2 písm. b) Tr. zák. na vyššie uvedenom skutkovom základe, ktorý bol následne upravovaný na základe znaleckého posudku č. 14/2011, vypracovaného znalcom z odboru ekonomika a podnikanie, odvetvie účtovníctvo, a to v časti zavinenej výšky zadržaného poistného tak, ako to bolo naznačené v uznesení o zamietnutí sťažnosti obvineného proti uzneseniu o vznesení obvinenia.

Po skončení vyšetrovania predložil vyšetrovateľ vyšetrovací spis tunajšej prokuratúre Po preskúmaní spisového materiálu konštatujem, že skutok tak, ako je uvedený v skutkovej vete tohto uznesenia, vykazuje všetky znaky skutkovej podstaty stíhaného trestného činu, či už znaky objektívnej stránky, tj. zrazenie a neodvedenie predmetného poistného, ako aj subjektívnej stránky, tj. trestnoprávne zodpovedný páchateľ a jeho zavinenie, spočívajúce v tom, že obvinený mal v jednotlivých obdobiach uvedených v skutku dostatok finančných prostriedkov na úhradu zrazeného poistného, a napriek tomu tak neučinil a zrazené poistné zadržal, pričom dátum reálneho vyplatenia miezd, resp. či tieto mzdy boli vôbec vyplatené, je absolútne irelevantný, poukazujúc aj na znenie § 143 zák. č. 461/2003, a porovnajúc aj ustanovenie § 214 a § 277 Tr. zák.

Podľa § 215 ods.1 písm. h) Tr. por. prokurátor zastaví trestné stíhanie, ak trestnosť činu zanikla. 

Podľa §  86 písm. e) Tr. zák. trestnosť trestného činu neodvedenia dane a poistného podľa § 277 Tr. zák. zaniká, ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Z obsahu vyšetrovacieho spisu vyplýva, že obvinený dňa 30.03.2012 preštudoval predmetný vyšetrovací spis, pričom obvinenému bolo oznámené, že výška neodvedeného poistného, ktorá sa mu kladie za vinu je 7.837,20 €. Z príkazu na úhradu z 30.03.2012, z úradného záznamu zo 04.04.2012, ako aj z e-mailu od zástupcu Sociálnej poisťovne, vyplýva, že obvinený využil ustanovenie o účinnej ľútosti, a poistné dodatočne zaplatil. 

Keďže v označenej veci trestnosť zločinu neodvedenia dane a poistného podľa § 277 ods.1, ods. 2 písm. b) Tr. zák. zanikla z dôvodu využitia ustanovenia o účinnej ľútosti podľa § 86 písm. e) Tr. zák., rozhodol som tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia prostredníctvom Okresnej prokuratúry v   Žiline na Krajskú prokuratúru v Žiline. Sťažnosť má odkladný účinok.

JUDr. Peter Pekara
prokurátor